Turvapaikanhakijoiden vierailu Kangasalan seurakunnan järjestämässä päiväkerhossa on herättänyt keskustelua Kangasalla. Vierailun aikana lapsia oli valokuvattu ja kuvia jaettiin sosiaalisessa mediassa kysymättä lupaa vanhemmilta.

Neljä turvapaikanhakijaa vieraili Vatialan päiväkerhossa maahanmuuttotyöstä vastaavan työntekijän kanssa. Vierailun lopuksi otettiin valokuvia, joita on myöhemmin jaettu sosiaalisessa mediassa ilman lupaa.

Seurakunta pahoittelee, että lasten vanhemmille ei ole ilmoitettu asianmukaisesti kerhoon tulevista vieraista ja että alle kouluikäisistä lapsista on sallittu ottaa valokuvia ilman vanhempien lupaa.

– Olen pahoillani ja surullinen tästä asiasta. Meidän ehdoton lähtökohtamme on se, että vanhempien tulee tietää ketä kerhoissamme vierailee ja siinä on tehty nyt virhe, kirkkoherra Seppo Jarva sanoo.

– Toinen asia on se, että kerhossa olevista on annettu ottaa kuvia ilman vanhempien lupaa, Jarva jatkaa.

Tapahtuma on herättänyt runsaasti keskustelua sosiaalisessa mediassa ja myös Jarvan puhelin on soinut asian takia. Toisin kuin sosiaalisessa mediassa väitetään, kyse ei ole ollut vapaaehtoisista vaan kerhovieraista.

– Paljon on herättänyt keskustelua ja yhteydenottoja on tullut runsaasti. Yhteydenotoista kuitenkin vain vähän on tullut Kangasalta, ehkä viideltä vanhemmalta on tullut kyselyjä, Jarva sanoo.

Seurakunta on ollut asiasta yhteydessä kerholasten vanhempiin sekä poliisiin. Poliisilla ei ole asiasta juttua tutkinnassa.